Egyedülálló programmal támogatja az MBH Bank a Pécsi Tudományegyetem gazdasági képzési területére felvételizőket

Az **MBH Bank Nyrt.** társadalmi felelősségvállalási programjának részeként a Pécsi Tudományegyetemmel kötött megállapodás értelmében jelentős segítséget kapnak azok a **PTE Közgazdaságtudományi Karának** valamely szakára felvételt nyert hallgatók, akik kiszorulnak az államilag finanszírozott képzésekről.

Az [**MBH Karrierindító Program**](https://ktk.pte.hu/hu/mbh-karrierindito-program) célcsoportját az elsőéves, magyar nyelvű nappali alapképzésre és magyar nyelvű nappali mesterképzésre felvett hallgatók képezik. Az ösztöndíj felmenő rendszerben, a 2025. évi és az azt követő általános felvételi eljárásokban költségtérítéses finanszírozási formára felvett elsőéves hallgatók számára válik elérhetővé. A program az adott tanévre vonatkozóan biztosítja a hallgató számára a tanulmányok térítésmentes folytatását, hiszen az **első két félév tandíját az MBH Bank állja**. A beérkezett pályázatokat a **felvételi pontszámok alapján** rangsorolják és ez alapján a 2025/26-os tanévben 100 hallgató nyerheti el és kezdheti meg ingyenesen az egyetemi képzést.

Az MBH Karrierindító Program elindítása jelentős lépés a Kar életében, hiszen egy újabb jelentős állomása a több évtizedes munkának, amely a helyi és országos vállalatokkal történő szoros és aktív együttműködésre irányul. Az MBH Bank így már nemcsak vállalati előadóként, projektgazdaként, szakmai gyakorlati helyként, de anyagi támogatóként is részt vesz a jövendő közgazdások sikeres karrierjének építésében.

Dr. Takács András dékán úr szívesen áll a témával kapcsolatban a sajtó rendelkezésére, egyeztetni az alábbi elérhetőségeken lehet.

**Sajtókontakt:**

Szentendrei Judit PTE Közgazdaságtudományi Kar

[szentendrei.judit@ktk.pte.hu](mailto:szentendrei.judit@ktk.pte.hu)

+36 30 681 1244